L'eficiència energètica dels edificis juga un paper cada cop més important en la transició energètica cap a un nou model energètic net, renovable, distribuït i democràtic.
En aquest procés, el paper del ciutadà és clau ja que passa de ser un consumidor passiu a ser un agent actiu productor i consumidor d'energia.
Serà a l'edifici on s'integrarà la producció d'energia distribuïda amb energies renovables, i on es podrà fer efectiu l'autoconsum i la recàrrega del vehicle elèctric.
A Catalunya el 60% del parc d'habitatges és anterior al 1980, data en què es va iniciar el marc normatiu obligatori de l'aïllament tèrmic.
Les Directives Europees d'Eficiència Energètica (2012/27/EU) i d'Eficiència Energètica en Edificis (2010/31/EU) estableixen que tots els edificis (existents o d'obra nova) objecte de transaccions immobiliàries han d'obtenir un certificat d'eficiència energètica.
A Catalunya, des de l'1 de novembre de 2007, els edificis de nova construcció han de disposar d'un certificat energètic, i des de l'1 de juny de 2013 també és obligatori per als edificis i habitatges ja existents que es lloguin o es venguin.
Alhora, l'àmbit d'aplicació inclou els edificis o parts d'edificis que una autoritat pública ocupi amb més de 250 m 2 i siguin freqüentats habitualment pel públic (RD 235/2013).
Quines implicacions té la certificació energètica per als ciutadans?
Quins avantatges pot suposar disposar d'aquesta informació?
Què vol dir que un habitatge o edifici tingui una qualificació energètica A?
Els vídeos expliquen les característiques més rellevants del tràmit de la certificació d'eficiència energètica als edificisi els seus avantatges.
Està adreçat a tota la ciutadania, però sobretot als propietaris dels habitatges o edificis que hagin de realitzar-ne la certificació.
A Catalunya conviuen diferents tipus d'edificis, segons la normativa de construcció que s'ha anat aprovant i aplicant al llarg dels anys.
L'any de construcció de l'edifici és important a l'hora de saber quina normativa tèrmica aplicava en la seva construcció i per tant ens permet conèixer el comportament tèrmic dels diferents tancaments que composen l'edifici.
En aquest sentit, els edificis que trobarem en funció de la normativa de construcció quan es van construir, reben les qualificacions energètiques (de la A a la G) que es mostren a la taula.
Les diferents normatives que han definit les característiques de la pell dels edificis a Catalunya són:
La certificació energètica dels edificis proporciona informació útil a tots els ciutadans que vulguin comprar o llogar un habitatge exposant les característiques energètiques del mateix.
Permet que els interessats puguin valorar si l'habitatge que consideren comprar o llogar té les característiques energètiques adients, i conèixer la despesa energètica aproximada que representarà al cap de l'any.
Així mateix el certificat va acompanyat d'un document de recomanacions sobre les millores que es poden fer per a obtenir un comportament energètic més eficient, així com augmentar el confort de l'habitatge i per tant reduïr la despesa energètica si es fa una bona aplicació de les mesures proposades.
Els aspectes que es tenen en compte per a calcular la qualificació són els següents:
L'etiqueta de qualificació energètica d'un habitatge proporciona una classificació en lletres amb un valors per dos conceptes:
Aquesta taula proporciona informació tipus de les despeses energètiques i consum d'energia primària que representen cadascuna de les lletres de la classificació i les diferències entre una lletra i una altra.
A banda de l'estalvi energètic i econòmic que suposa, cada lletra superior implicarà també una major qualitat de vida amb la disminució del soroll i l'augment del confort i de la qualitat dels materials de l'habitatge o edifici.
El propietari o promotor de l'edifici o habitatge té l' obligació de proporcionar el certificat d'eficiència energètica en cas de venda o lloguer.
En cas d'un lloguer s'ha d'entregar al nou llogater una còpia de l'informe de certificació i l'etiqueta d'eficiència energètica.
En el cas d'una compra o venda s'ha d'entregar al nou propietari el formulari del tràmit amb l'ICAEN signat pel tècnic competent, l'informe de certificació, el document detallat de les millores d'eficiència energètiques proposades, la descripció de les proves o comprovacions dutes a terme durant la certificació i l'etiqueta de certificació d'eficiència energètica.
Les agències immobiliàries tenen l'obligació d'exhibir l'etiqueta de certificació energètica en tots els habitatges, edificis o locals que publiciten per venda o lloguer.